- Samƀŭt Nau Ntơm
- <
- 5
- >

5
Nau nkoch yao ntơm bơh Ađăm tât ma kon Nôê
1 Dja nau mbơh nkoch rnoi deh Ađăm.
Nôk Kôranh Brah njêng bunuyh nơh, Kôranh Brah njêng khân păng kơt Păng Nơm ngăn.*5:1: NNt 1:27-28 2 Kôranh Brah njêng khân păng geh bu klô bu ur, ta nar nây Kôranh Brah tê̆ rnha khân păng «Bunuyh», jêh ri ăn nau geh jêng ma khân păng đŏng.*5:2: Mat 19:4; Mar 10:6
3 Tât Ađăm geh 130 năm, păng bă du huê kon bu klô tâm ban ma păng nơm kơt păng nơm ngăn, jêh ri Ađăm tê̆ rnha păng «Sêt». 4 Jêh păng bă Sêt nây, bơh kơi nây păng hôm rêh geh 800 năm jât, n'ho bă oh bă kon, geh kon bu ur kon bu klô đŏng. 5 Păng rêh dâng lĕ geh 930 năm, jêh ri khât.
6 Tât Sêt geh 105 năm, păng bă Ênôs*5:6: Lĕ nau ta nkoch yao dja lah mâu mbơh n'hêl lah bu ur, lĕ bunuyh i nây jêng bu klô dadê.. 7 Jêh păng bă Ênôs i nây, păng rêh geh 807 năm jât, n'ho bă oh bă kon, geh kon bu ur kon bu klô đŏng. 8 Păng rêh dâng lĕ geh 912 năm, jêh ri khât.
9 Tât Ênôs geh 90 năm, păng bă Khênan. 10 Jêh păng bă Khênan i nây, păng rêh geh 815 năm jât, n'ho bă oh bă kon, geh kon bu ur kon bu klô đŏng. 11 Păng rêh dâng lĕ geh 905 năm, jêh ri khât.
12 Tât Khênan geh 70 năm, păng bă Mhalêlel. 13 Jêh păng bă Mhalêlel i nây, păng rêh geh 840 năm jât, n'ho bă oh bă kon, geh kon bu ur kon bu klô đŏng. 14 Păng rêh dâng lĕ geh 910 năm, jêh ri khât.
15 Tât Mhalêlel geh 65 năm, păng bă Yarêt. 16 Jêh păng bă Yarêt i nây, păng rêh geh 830 năm jât, n'ho bă oh bă kon, geh kon bu ur kon bu klô đŏng. 17 Păng rêh dâng lĕ geh 895 năm, jêh ri khât.
18 Tât Yarêt geh 162 năm, păng bă Hênŏk. 19 Jêh păng bă Hênŏk i nây, păng rêh geh 800 năm jât, n'ho bă oh bă kon, geh kon bu ur kon bu klô đŏng. 20 Păng rêh dâng lĕ geh 962 năm, jêh ri khât.
21 Tât Hênŏk geh 65 năm, păng bă Mâthusalah. 22 Jêh păng bă Mâthusalah i nây, păng gŭ tâm dêh tâm dăch đah Kôranh Brah, ndrel ma iăt nau Păng đŏng geh 300 năm jât, n'ho bă oh bă kon, geh kon bu ur kon bu klô đŏng. 23 Păng rêh dâng lĕ geh 365 năm.*5:23-24: Hêb 11:5 24 Hênŏk gŭ tâm dêh tâm dăch iăt nau Kôranh Brah ngăn, jêh ri păng roh klŏk bơh neh ntu dja, yorlah Kôranh Brah sŏ gŭ ndrel Păng Nơm.*5:24: Hêb 11:5; Yuđ 1:14
25 Tât Mâthusalah geh 187 năm, păng bă Lamêk. 26 Jêh păng bă Lamêk i nây, păng rêh geh 782 năm jât, n'ho bă oh bă kon, geh kon bu ur kon bu klô đŏng. 27 Păng rêh dâng lĕ geh 969 năm, jêh ri khât.
28 Tât Lamêk geh 182 năm, păng bă du huê kon bu klô 29 păng tê̆ rnha kon i nây «Nôê», păng lah: “Kon dja păng mra kơl bonh leng lĕ nau kar jêr hên, lĕ nau rơah hên jan mir, tă bơh Brah Yêhôva de rtăp neh i dja nơh”†5:29: Rnha «Nôê» ta nau ngơi Hêbrơ tâm ban ma «Bonh leng».. 30 Jêh păng bă Nôê i nây, păng rêh geh 595 năm jât, n'ho păng bă oh bă kon, geh kon bu ur kon bu klô đŏng. 31 Păng rêh dâng lĕ geh 777 năm, jêh ri păng khât.
32 Tât Nôê geh 500 năm, păng bă kon pe ơ̆, Sĭm, Hăm, ndrel ma Yaphet.

- Samƀŭt Nau Ntơm
- <
- 5
- >

*5:1 5:1: NNt 1:27-28

*5:2 5:2: Mat 19:4; Mar 10:6

*5:6 5:6: Lĕ nau ta nkoch yao dja lah mâu mbơh n'hêl lah bu ur, lĕ bunuyh i nây jêng bu klô dadê.

*5:23 5:23-24: Hêb 11:5

*5:24 5:24: Hêb 11:5; Yuđ 1:14

†5:29 5:29: Rnha «Nôê» ta nau ngơi Hêbrơ tâm ban ma «Bonh leng».

© 2016 WBT