- 2 Têsalônik
- <
- 3
- >

3
Nau dăn mbơh sơm
1 Ơ oh nô ta nau nsing, ta ndơ n'glĕ dŭt, hên dăn khân ay may mbơh sơm ma hên ƀă, gay ma nau Kôranh Brah ăn mbơh nkoch gơnh lơ ma ŏk ntŭk ro, ndrel ma ăn bu yơk nau Kôranh Brah ăp ntŭk, kơt ta ntŭk khân ay may lĕ geh đŏng.*3:1-2: Kôl 4:3-4 2 Mbơh sơm ăn ma hên gay ma klaih bơh bunuyh kue, bơh bunuyh djơh, yorlah mâu geh ôh dâng lĕ bunuyh i geh nsing. 3 Yơn ma Brah Yêsu geh nuih n'hâm răp jăp, Păng mra jan ăn khân ay may geh nuih n'hâm nâp, njrăng khân ay may mâu ôh ăn tŭp ta ti Satăng i kôranh mpôl brah djơh*3:3: Ta nau ngơi Grek lah: ‘Ta ti kôranh djơh’.. 4 Kôranh Yêsu lĕ gŭ ndrel khân ay may, ndri hên nsing lah khân ay may lĕ tâng jan kơt nau i hên lĕ đă khân ay may nây, jêh ri hên nsing khân ay may hôm jan tâng kơt đŏng.*3:4: 2Tê 2:15 5 Dăn Kôranh Yêsu kơl khân ay may vât nau rŏng Kôranh Brah lơ ma jru, kơl khân ay may nsrôyh gŭ nâp ta nau nsing, bol lah geh nau jêr jŏt kađôi, tâm ban ma Brah Krist nsrôyh gŭ nâp ta nau jêr jŏt Păng nơh đŏng†3:5: Mâu lah ‘Kơl khân ay may nsrôyh gŭ nâp ta nau nsing ma Brah Krist’..
6 Ơ oh nô, aƀaơ dja hên đă khân ay may ta rnha Kôranh Yêsu Krist‡3:6: Samƀŭt ơm i nchih ma ti aƀă lah: ‘Rnha Brah Yêsu Krist i Kôranh bân’., ăn khân ay may der ngai hŏm bơh bunuyh i nsing ma Brah Krist ƀlao jan kar, gŭ tih bơh nau hên lĕ ntŭm nti khân ay may.*3:6: 1Kô 5:11; Gal 6:1; 1Tê 5:14 7 Khân ay may nơm lĕ gĭt jêh ndơ i di ma khân ay may di jan, jêng ndơ i khân ay may jan tâng kơt hên. Nôk hên gŭ ndrel khân ay may nơh hên mâu ƀlao ôh.*3:7-8: 1Tê 2:9-10; Kar 18:3; 1Kô 4:12 8 Hên mâu geh ôh sông sa dơm piăng trao du huê bunuyh mâu geh ăn prăk. Hên nsrôyh jan kar rgănh ngăn dâng măng dâng nar, gay ma lơi ôh ăn khân ay may jêr mât siăm hên. 9 Di đŏng lah hên đă khân ay may mât siăm hên, yơn ma hên jan kơt nđa ŭch leo nau ueh ăn khân ay may tâng kơt.*3:9: 1Kô 9:6-15; Kar 20:33-35 10 Nôk hên hôm gŭ ndrel khân ay may nơh, hên lĕ ntĭnh jêh ma khân ay may: ‘Bu moh i mâu ŭch jan kar, bunuyh i nây mâu ăn păng sông đŏng’.*3:10: 1Tê 4:11 11 Yorlah hên tăng geh bunuyh aƀă ta phung khân ay may gŭ rêh ƀlao dơm, khân păng geh ngơi ƀôch ƀôr dơm ma mbung, tih ma mâu ôh jan kar. 12 Hên ntĭnh đă ma bunuyh i kơt nây ta rnha Kôranh Yêsu Krist, ăn jan kar ăn ueh, sông sa tă bơh brăt suan i nơm jan hŏ. 13 Ơ oh nô, khân ay may lơi ôh dâl jan ndơ ueh.*3:13: Gal 6:9; Êph 2:10 14 Lah bu moh i mâu iăt ôh nau hên nchih ta samƀŭt dja, ăn khân ay may gĭt ma bunuyh i nây, jêh ri lơi ôh tâm rnglăp ma păng i nây, gay ma ăn păng geh nau đit prêng.*3:14: Tit 3:10 15 Yơn ma lơi ôh kơp păng jêng bunuyh rlăng, ăn nkah păng jêng tâm ban ma oh nô hŏ.*3:15: 1Tê 5:14; Mat 18:15-17; Yak 5:19-20
16 Dăn Kôranh Yêsu i tơm nau đăp mpăn, ăn nau đăp mpăn ăp ntil ma khân ay may ăp mong ăp nar! Dăn Păng gŭ ndrel ma dâng lĕ khân ay may. 17 Nau ôp ueh lăng dja, gâp Pôl nchih ma ti gâp nơm. Tât say nau nchih dja, khân ay may năl gâp i tơm nchih, yor ma dâng lĕ samƀŭt gâp nchih nơh, geh nau nchih kơt nây dadê.*3:17: Gal 6:11; Kôl 4:18 18 Dăn nau ueh Brah Yêsu Krist i Kôranh bân gŭ ta dâng lĕ khân ay may!

- 2 Têsalônik
- <
- 3
- >

*3:1 3:1-2: Kôl 4:3-4

*3:3 3:3: Ta nau ngơi Grek lah: ‘Ta ti kôranh djơh’.

*3:4 3:4: 2Tê 2:15

†3:5 3:5: Mâu lah ‘Kơl khân ay may nsrôyh gŭ nâp ta nau nsing ma Brah Krist’.

‡3:6 3:6: Samƀŭt ơm i nchih ma ti aƀă lah: ‘Rnha Brah Yêsu Krist i Kôranh bân’.

*3:6 3:6: 1Kô 5:11; Gal 6:1; 1Tê 5:14

*3:7 3:7-8: 1Tê 2:9-10; Kar 18:3; 1Kô 4:12

*3:9 3:9: 1Kô 9:6-15; Kar 20:33-35

*3:10 3:10: 1Tê 4:11

*3:13 3:13: Gal 6:9; Êph 2:10

*3:14 3:14: Tit 3:10

*3:15 3:15: 1Tê 5:14; Mat 18:15-17; Yak 5:19-20

*3:17 3:17: Gal 6:11; Kôl 4:18

© 2016 WBT