- Samƀŭt Nau Ntơm
- <
- 4
- >

4
Kain nkhât i oh păng
1 Jêh ri Ađăm gŭ đah Êva i ur păng ri, Êva ntreo gŭ oh geh kon nguai, jêh ri Êva lah: “Dja Brah Yêhôva ăn gâp geh du huê kon bu klô, gâp be tê̆ rnha păng «Kain*4:1: Ta nau ngơi Hêbrơ Êva lah: «...Gâp dơn kon bu klô nguai...», ta nau ngơi nây «Dơn» jêng tâm ban rnha «Kain».»”. 2 Jêh ri păng geh tay du huê kon bu klô jât, păng tê̆ rnha Abel. Tât khân păng lĕ ndăm, i oh ri bunuyh chiăp be biăp, i nô ri bunuyh jan mir. 3 Geh du nar i nô sŏ ƀă ndơ i geh tă bơh mir păng nơm nây, jêh ri ndjôt nhhơr ăn ma Brah Yêhôva. 4 Lŏng i oh ri nhhơr đŏng, păng sŏ i kon dak bôk ta phung mpômpa (siŭm) i pre chiăp nây ƀă, ndrel ma i ngi ta săk, jêh ri păng nhhơr ăn ma Brah Yêhôva. Nôk păng nhhơr nây, Brah Yêhôva răm ngăn ma păng, ndrel ma ndơ nhhơr păng nây.*4:4: Hêb 11:4 5 Tih ma Kain i nô păng ri, Brah Yêhôva mâu răm ôh, ndrel ma ndơ nhhơr păng. Ndri dâng Kain nuih hô ngăn, muh măt păng chăng rhŏnh. 6 Brah Yêhôva lah ma păng: “Hơi Kain, moh nuih may i nây? Moh jan muh măt may chăng rhŏnh nây mêh? 7 Lah may jan ueh, geh nau răm ngăn, lah may mâu ôh jan ueh, jan nkhơng ndơ djơh chrao, nau djơh i nây păng gŭ kŏp ta bôk mpông may nây, tâm ban ma yao gŭ nsan kŏp sa hêk du mlŏm mpômpa (siŭm). Ndơ djơh ŭch jan kôranh kŏp đă may jan djơh, lah ndri ăn may dơi đah nau djơh i nây hŏm”.*4:7: Rôm 6:12
8 Kah du nar nây, Kain jă i oh păng nây hăn lôh a mir. Tât ta mir ri, Kain rdôh nkhât lơi oh păng nây tât khât ro.*4:8: Mat 23:35; Luk 11:51; 1Yô 3:12-15 9 Jêh ri Brah Yêhôva ôp: “Hơi Kain, ah oh may nây mêh?” Kain ơh: “Gĭt eh, gâp mâu gĭt ôh Kôranh Brah mê, gâp gĭt ma bunuyh mât păng lah?” 10 Jêh ri Brah Yêhôva lah: “Moh si kô̆ may jan kơt nây mêh? Yorlah mham oh may i may nkhât nơh hoch ta neh, mham i nây tâm ban ma nter kuăl đă Gâp kôh may ngăn.*4:10: Hêb 12:24 11 Aƀaơ ri Gâp rtăp may, ntrŭt may du lôh ngai tă bơh ntŭk neh dja ngăn ro, bơh ntŭk neh i mham oh may hoch dja nơh.*4:11: NKơ 35:33 12 May tay lơh mir jan sre, mâu ôh geh mâu ôh jêng ma may đŏng, may gŭ rêh n'glă n'glơt lam ntŭk dja ntŭk ri”. 13 Kain ơh: “Ơ Kôranh Brah, dôih May tê̆ ma gâp dja jŏk ngăn, Kôranh Brah mê, gâp mâu ôh dơi dôr. 14 Lŏng nar dja May ntrŭt gâp du bơh ntŭk neh dja, du ngai bơh măt May đŏng, gâp gŭ rêh n'glă n'glơt lam ntŭk dja ntŭk ri, lah geh bu mâp, bu mra nkhât gâp ngăn ro”. 15 Brah Yêhôva ơh: “Mâu ôh, lah bu nkhât may, Gâp mra plơng păng pơh tơ̆”†4:15: «Gâp mra plơng păng pơh tơ̆», mâu lah: «Gâp tê̆ dôih păng pơh tơ̆».. Jêh ri Brah Yêhôva pla kep du mlŏm ndơ ta kalơ Kain nây, gay ma lơi ôh ăn bu lơh nkhât păng. 16 Jêh ri Kain du lôh bơh nây, păng du bơh măt Brah Yêhôva ngăn, gŭ ta ntŭk bri Nôt mpeh lôh nar ma ntŭk Êđen, ndri păng Kain i ri heh.
Rnoi deh Kain
17 Jêh ri Kain gŭ đah i ur păng ri, ur păng ntreo gŭ oh du huê kon bu klô, rnha Hênŏk. Jêh ri păng jan du mlŏm ƀon, păng kuăl ƀon i nây Hênŏk kơt rnha kon păng nơm đŏng. 18 Jêh ri Hênŏk geh kon bu klô rnha Irat‡4:18: Ta nkoch yao lah mâu geh moh «Bu ur» gĭt lah bu klô ro., Irat bă Mhuiael, Mhuiael bă Matusael, Matusael bă Lamêk. 19 Lamêk geh ur bar, ur tơm rnha Ađa, ur chông rnha Sila. 20 Ađa geh bar ơ̆ kon, i nô rnha Yapal, păng i bunuyh dak bôk gŭ ta chun, gŭ chiăp ta ntŭk dja ntŭk ri. 21 I oh Yapal, rnha Yupal, păng i bunuyh dak bôk nkrêh ndơ tâm ban ma gong rêng, ndrel ma ôh ndơ tâm ban ma rlet. 22 Jêh ri Sila geh kon đŏng, rnha Tupal-kain, păng i bunuyh dak bôk blao drep chiăr kông, ndrel ma loyh. Oh bu ur Tupal-kain, rnha Naama.
23 Jêh ri Lamêk lah ma lĕ bar hê i ur păng nây:
“Hơi Ađa, Sila, khân ay iăt nau gâp hŏ!
Hơi khân ay, rkêng hŏm tôr iăt nau gâp ngơi mbram ma gĭt!
Gâp nkhât bunuyh du huê bu klô, yorlah păng nơh jan ăn gâp geh sôt
Gâp nkhât du huê bu ndăm, yor ma păng lơh gâp bŭr.*4:23: KLê 24:19-20
24 Lah bu nkhât du huê Kain, bu mra plơng nkhât pơh tơ̆
Yơn ma lah bu nkhât Lamêk, ăn plơng nkhât tât 77 tơ̆ ngăn ro”.
25 Ađăm hôm gŭ đah ur păng jât, jêh ri ur păng gŭ oh tay du huê kon bu klô, păng lah: “Kon dja Kôranh Brah ăn tay ma gâp, gay ma ntrŏ Abel i Kain de nkhât nơh” kơt ndri rnha păng «Sêt§4:25: Ta nau ngơi Hêbrơ «Ăn» jêng tâm ban rnha «Sêt».». 26 Jêh ri Sêt bă du huê kon bu klô, păng rnha kon i nây Ênôs. Ntơm bơh nây bu kuăl Kôranh Brah: «Brah Yêhôva», nôk bu yơk mbah Păng.

- Samƀŭt Nau Ntơm
- <
- 4
- >

*4:1 4:1: Ta nau ngơi Hêbrơ Êva lah: «...Gâp dơn kon bu klô nguai...», ta nau ngơi nây «Dơn» jêng tâm ban rnha «Kain».

*4:4 4:4: Hêb 11:4

*4:7 4:7: Rôm 6:12

*4:8 4:8: Mat 23:35; Luk 11:51; 1Yô 3:12-15

*4:10 4:10: Hêb 12:24

*4:11 4:11: NKơ 35:33

†4:15 4:15: «Gâp mra plơng păng pơh tơ̆», mâu lah: «Gâp tê̆ dôih păng pơh tơ̆».

‡4:18 4:18: Ta nkoch yao lah mâu geh moh «Bu ur» gĭt lah bu klô ro.

*4:23 4:23: KLê 24:19-20

§4:25 4:25: Ta nau ngơi Hêbrơ «Ăn» jêng tâm ban rnha «Sêt».

© 2016 WBT